送林德祖致仕東歸
作者：程俱
朝代：宋

paragraphs: 浩浩聲利間，静躁同一區。
排肩日中市，有類逐獸趨。
中朝尺寸地，衆睇咸睢盱。
安知大雲客，出與飛雲俱。
翛然棄之去，初不計卷舒。
紛紛軒裳士，瞠目口爲呿。
茫然更歎息，不間賢與愚。
乃知楊少尹，未足繼兩疏。
當時老而傳，不失仕且居。
非同會稽史，苦誓困簡書。
不比狂季真，索身憂病餘。
耆年了無事，方當騁亨衢。
投簪逸湖海，沛若縱壑魚。
雖無揮金事，日者誰公如。
清風激多士，故是明時須。
恨無采詩氏，儻有東歸圖。